Unë, Edvin Morava lindur më 17.07.1976, në qytetin e Tiranës, pas marrjes së vlerësimit si “Gazetar Profesionist”, nga Federata Ndërkombëtare e Gazetarëve në Bruksel,ju përkushtova studimeve në Drejtësi, pranë Fakultetit të Drejtësisë, në Universitetin e Tiranës, të cilin e kam përfunduar me rezultate shumë të mira në programin e integruar 4 vjeçar të studimeve për drejtësi në vitin 2001. Me qëllim përmirësimin dhe investimin në arritjet profesionale, në vijim kam përvetësuar një sërë titujsh/vlerësimesh, të tilla si: Ekspert për Kontrollin Vlerësues (2004), Ekspert në çështjet e administratës publike (2006), si dhe Ekspert i Çertifikuar për çështjet e likuiditetit dhe kontabilitetit (2009-2010). Arritjet e mia akademike vazhdojnë më tej me ndjekjen e programit të studimeve Bachelor në Administrim Biznesi, pranë Universitetit Metropolitan. Fillesat e marrëdhënieve të mia të punës datojnë që nga viti 1998, si Konsulent për Marrëdhëniet me Publikun, pranë Shoqatës së Kryetarëve të Komunave të Shqipërisë, e duke vazhduar si: Përgjegjës i Zyrës së Komunikimit në Ministrinë e Kulturës, Rinisë dhe Sporteve; Zëdhënës dhe Këshilltar i Kryetarit të KLSH-së për Marrëdhëniet me Publikun dhe Mediat; Auditues në Departamentin e Auditimit të Buxhetit të Pushtetit Vendor, Kontrollit të Territorit dhe Administrimit të Aseteve të Qëndrueshme pranë KLSH-së; Drejtor i Kabinetit të Ministrit të Zhvillimit Urban dhe Turizmit; Drejtor i Shërbimeve të Brendshme pranë MZHUT-së; si dhe aktualisht si Drejtor në Drejtorinë e Mirëadministrimit të Burimeve Njerëzore, Aseteve dhe Shërbimeve, në Ministrinë e Drejtësisë. Gjatë kësaj periudhe, po ashtu kam qenë anëtar i një sërë komisionesh/komitetesh dhe organesh kolegjiale, si përfaqësues i institucioneve pranë të cilave kam ushtruar dhe vazhdoj të ushtroj funksionet publike; si dhe kam marrë pjesë në një sërë konferencash kombëtare dhe ndërkombëtare, në kuadër të përditësimit me aktualitetin dhe mendimin ndryshe.